b'\n_START_ARTICLE_\nPeetro Sepp\xc3\xa4l\xc3\xa4\n_START_SECTION_\nSeuraura\n_START_PARAGRAPH_\nSepp\xc3\xa4l\xc3\xa4 on KooKoon oma kasvatti. H\xc3\xa4n toimi kaudella 2015\xe2\x80\x932016 seuran C-nuorten kapteenina ja oli C-nuorten SM-sarjan runkosarjassa joukkueensa tehokkain puolustaja Teemu Natrin kanssa tehoilla 2+6=8. Elokuussa 2016 vain 15-vuotias Sepp\xc3\xa4l\xc3\xa4 teki kaksivuotisen juniorisopimuksen KooKoon SM-liigajoukkueen kanssa. H\xc3\xa4n pelasi kauden 2016\xe2\x80\x932017 kuitenkin suurimmaksi osaksi seuran A-nuorissa ja vahvisti my\xc3\xb6s B-nuoria._NEWLINE_Kaudella 2017\xe2\x80\x932018 Sepp\xc3\xa4l\xc3\xa4 debytoi KooKoon SM-liigajoukkueessa. Vain 17-vuotias Sepp\xc3\xa4l\xc3\xa4 teki liigadebyyttins\xc3\xa4 13. joulukuuta 2017 vieraissa Tapparaa vastaan. H\xc3\xa4net merkittiin KooKoon seitsem\xc3\xa4nneksi puolustajaksi. Sepp\xc3\xa4l\xc3\xa4 sai ottelussa j\xc3\xa4\xc3\xa4aikaa lopulta 7.32 minuuttia ja h\xc3\xa4n ker\xc3\xa4si teholukeman -1. Samassa kuussa Sepp\xc3\xa4l\xc3\xa4 teki KooKoon kanssa kaksivuotisen jatkosopimuksen. H\xc3\xa4n pelasi kauden aikana SM-liigassa kuusi runkosarjaottelua ilman tehopisteit\xc3\xa4. Sepp\xc3\xa4l\xc3\xa4 pelasi suurimman osan kaudestaan KooKoon A-nuorissa. H\xc3\xa4net valittiin A-nuorten SM-liigan joulukuun 2017 kuukauden tulokkaaksi._NEWLINE_Varsinaisella SM-liigan tulokaskaudellaan 2018\xe2\x80\x932019 Sepp\xc3\xa4l\xc3\xa4 teki 31 runkosarjaottelussa tehot 2+3=5. H\xc3\xa4n teki liigauransa avausmaalin 4. tammikuuta 2019 vieraissa Tampereen Ilvest\xc3\xa4 vastaan. Noin puolet kaudestaan Sepp\xc3\xa4l\xc3\xa4 pelasi viel\xc3\xa4 KooKoon A-nuorissa.'